God ken die bedoeling van ons gedagtes | Boodskap vir Vandag
Home » Februarie » God ken die bedoeling van ons gedagtes
God ken die bedoeling van ons gedagtes
Posted on February 8, 2018 by adele lombaard
"Jy moet die God van jou vader ken en hom dien met jou hele hart en 'n gewillige gemoed, want die Here ondersoek alle harte en ken die bedoeling van elke gedagte" (1 Kronieke 28:9).
Daar is min dinge wat so frustrerend is as wanneer mense jou verkeerd verstaan of verkeerd lees.
Erger nog is wanneer mense hulle vooroordele en komplekse op jou projekteer en só 'n vals of skewe beeld van jou skep. Jou selfs daarop vaspen sodat jy in sekere kringe 'n slegte naam of reputasie kry. Selfs afgeskryf word.
Baie mense ken hierdie pynlike vorm van etikettering. Ursula le Guin, die bekende skrywer wat onlangs oorlede is, was in 'n stadium 'n slagoffer hiervan. Ten onregte is sy deur sommige kritici gekategoriseer as hoofsaaklik 'n skrywer van populêre wetenskapfiksie. Maar sy het geweet: "Ek is ook 'n digter en skrywer van ernstiger werke."
Haar verweer teen sulke kritici was gewoon: "Don't shove me into your damn pigeonholes where I don't fit, because I am all over. My tentacles are coming out of the pigeonhole in all directions."
Nie almal het die gesag en woorde om só teen kwaadwillige kritici op te staan nie. Vir 'n gelowige bied sulke kritiek sy eie uitdagings. Waarskynlik is dit genoeg om te weet: God ken ons en peil die bedoelings van ons gedagtes. En dat ons, terwyl ons rus in dié wete, ons eie gang moet gaan sonder om onsself te veel te probeer verdedig of verduidelik.
Here, wat 'n troos dat U ons harte en die bedoelings van ons gedagtes ken. In dié wete wil ek vandag rus. Amen.